Lucius episcopus, servus servorum Dei, dilectis filiis, Roberto, cantori et canonicis Avalonensis ecclesiæ, tam præsentibus quam futuris, canonice substituendis, salutem in Christo perpetuam. Effectum justis postulationibus indulgere et vigor æquitatis et ordo exigit rationis, præsertim quando petentium voluntatem et pietas adjuvat et veritas non relinquit. Eapropter, dilecti in Domino filii, vestris justis petitionibus clementer annuimus, et præfatam ecclesiam in qua dominico mancipati estis obsequio, ad exemplar felicis recordationis Alexandri papæ, prædecessoris nostri, sub beati Petri et nostra protectione suscipimus, et præsentis scripti patrocinio communimus; statuentes ut quascumque possessiones, quæcumque bona eadem ecclesia in præsentiarum juste et canonice possidet, vel in futurum concessione pontificum, largitione regum vel principum, oblatione fidelium seu aliis justis modis, præstante Domino, poterit adipisci, firma vobis, vestrisque successoribus et illibata permaneant, in quibus hæc propriis duximus exprimenda vocabulis: locum in quo ecclesia memorata sita est, cum omnibus adjacentiis et aliis quæ ad eandem ecclesiam pertinent; — Ecclesiam Montis-Bertaldi et Veteris-Castri, cum suis pertinentibus; — Ecclesiam Sancti-Petri de Avalone, cum suis pertinentiis; — Ecclesiam de Ateio, cum suis pertinentiis; — Ecclesiam de Ielent cum suis pertinentiis, et quæ est montis Oddonis; — Quæcumque habetis apud Avalonem et apud Changiacum, et apud Sanctam-Magnentiam, et apud Magniacum, et apud Butiacum, et apud Stabulas, et apud Veliacum, et apud Proency, et apud Prutiacum, et apud Villertum et apud Ateas, et apud Selliacum, et apud Varres, et apud Sanctum-Germanum de Campis, et apud Tarrel et apud Ieelend, et apud Pontem-Arberti, et apud Vallem-Oliniaci, et apud Boschet, et apud Anneiacum, et apud Frixiacum; — Et denarios qui a parochianis ecclesiarum quæ sunt in archypresbiteratu Avalonensi vobis et ecclesiæ vestræ solventur pro crucibus sicut eos canonice percipere consuevistis; — Et quæ habetis apud Chanleias, ex dono Josberti de Merlinacco, videlicet vineas et grangiam; — In parochialibus autem ecclesiis quas habetis, liceat vobis sacerdotes eligere et ipsos diœcesano episcopo præsentare, etc. Datum Veronæ, per manus Hugonis, sanctæ Romanæ ecclesiæ notarii, XV calendas septembris, indictione III, anno Incarnationis dominicæ Mº Cº LXXXº IIIIº, pontificatus vero domini Lucii papæ III, anno quarto.